A Tata és Környéke Turisztikai Egyesület és a Duna-Gerecse Turisztikai Nonprofit Kft. közös szervezésű Fotópályázatot hirdet „**Legyél képben nálunk**” címmel, melynek pályázati kiírása a következő:

A Tata és Környéke Turisztikai Egyesület és a Duna-Gerecse Turisztikai Nonprofit Kft. 2019 nyár-ősz időszakban hagyományteremtő céllal elindítja, a „**Legyél képben nálunk**” című országos fotópályázatát.

**Pályázni az alábbi kategóriákban lehet**

1. **Magyarságtudat**  
       Az e kategóriába küldött képek fejezzék ki a magyarságot, az összetartozást, a népi motívumok megjelenését
2. **Körülöttünk a táj**    Hagyományos tájképek küldhetők e kategóriában, Komárom-Esztergom megyére korlátozva.
3. **Épített örökségeink**    Műemlékek, nevezetességek a térségben.
4. **Fesztiválok, rendezvények kavalkádja**    Minden olyan jellegű képet várunk ebbe a kategóriába, mely egy fesztivál emlékezetes pillanata, egy rendezvény jól elkapott         momentuma.
5. **Ember és természet kapcsolata**  
   Természet és táj fotók, amelyeken megjelenik az ember.
6. **Dunamente természete**  
   Duna mentei települések, mind a magyar oldalon, mind a szlovák oldalon, Észak-Komáromtól egészen Párkányig.

**Pályázati feltételek**

* a képek kizárólag saját munkák lehetnek, nevezésükkel a pályázók elismerik, hogy a beküldött fotók felett korlátlan felhasználási joggal rendelkeznek, az nem sérti harmadik fél jogait
* a pályázatra egy szerző által beküldhető pályaművek maximális száma nincs meghatározva, azonban kategóriánként maximálisan 3 kép küldhető be
* a beküldött képek a meghatározott területen belül készülhetnek (Komárom-Esztergom megye, kiegészítve a szlovák oldallal, É-Komáromtól Párkányig található, Duna mentei településekkel), az e területeken kívül készült fotókat nem áll módunkban elfogadni
* a képeket *.jpg* formátumban várjuk
* a beküldött kép/ek mérete az eredeti jpg fájl mérete legyen, de a hosszabbik oldal **minimum érje el a 2500 pixelt**
* a képek keretezését vízjelezését, dátumozását mellőzzék
* a képeken végzett utómunka az alábbi szempontok szerint engedélyezett:
  + ha a valósághoz való hűséget szolgálja és nem az attól való elrugaszkodást
  + a képre/képekre utólag rámontázsolni vagy leretusálni valamit, szigorúan tilos (ha ennek gyanúja felmerül, a zsűri bekérheti az eredeti képet, a gyanú beigazolódása pedig azonnali kizárást von maga után)
  + kisebb színkorrekció, vágás használata megengedett

**Pályaművek beküldése**

A fényképeket elektronikus úton kell beküldeni, az alábbi e-mail címre:

marketing@visittata.com

**A fényképek címe minden esetben a beküldő neve és a pályázott kategória legyen!**  
(pl.: kisbalázs\_épített örökségeink.jpg)

**Pályázat célja**

A térség bemutatása, a hagyományos „turistafotók” helyett, a kevésbé ismert, ugyanakkor gyönyörű értékek bemutatása. A pályázat nyilvános és országos, minden 18. életévét betöltött magyar és szlovák állampolgár nevezhet.

**Szerzői jogok**

Minden képnél a feltöltő gyakorolja a szerzői jogokat, így minden tartalomnak saját készítésűnek kell lennie. Amennyiben a képen más személy is megjelenik, úgy a feltöltőnek kell a megfelelő engedélyeket beszereznie, melyeket köteles a szervezők felé bemutatni. A nem saját tartalom beküldése kizárást von maga után. A nevezéssel egyidejűleg a nevező hozzájárul ahhoz, hogy a Tata és Környéke Turisztikai Egyesület és a Duna-Gerecse Turisztikai Nonprofit Kft. korlátozás nélkül, de neve feltüntetésévél díjmentesen felhasználja a nevezett tartalmakat.

**Nevezési díj**

A pályázati feltételek betartásán felül nevezési díj nincs.

**Zsűri**

A pályázatok elbírálására elsősorban a fotográfiában elismert szakembereket kértünk fel. Másodsorban pedig a fotográfiához kapcsolódó helyi szolgáltatók képviselőit delegáljuk, a szakmai zsűribe. A független zsűri a pályaműveket anonim módon, online felületen bírálja. A zsűrizés kétfordulós. Az első fordulóban a zsűri tagjai egymástól függetlenül, elektronikus úton, 1-10 pontig értékeli a képeket. Az első forduló után a továbbjutottaktól a zsűri bekéri a pályaműveket teljesen felbontásban. A második fordulóban a kiállításra kerülő képek közül választják ki a díjazottakat.

A zsűri tagjai: (még bővül)

* Radisics Milán, fotográfus
* Kudich Zsolt, természetfotós

**Pályázati naptár**

* **Jelentkezés: 2019. június 3-tól, a pályázat honlapján található regisztrációs fül kitöltésével**
* **A pályaművek beküldésének kezdete: 2019. június 3. 08:00 órától**
* **A pályaművek beküldésének vége: 2019. augusztus 31. 24:00 óráig**
* **Zsűrizés: 2019. szeptember 10-ig**
* **Az eredmény kiértesítése: 2019. október 4-ig**
* **Kiállítás és díjátadás: 2019 októberében**